Drie vas ná skietgeveg met polisieFoto: African News Agency Drie vermeende misdadigers is Dinsdag in hegtenis geneem ná ‘n hoëspoed jaagtog en skietgeveg met die polisie. Supt. Wayne Minnaar, woordvoerder van die Johannesburgse Metropolisie, het gesê die voorval het omstreeks 11:30 in Crownwoodweg naby Crown Mines plaasgevind. “Metropolisiebeamptes het ŉ verdagte silwer VW Touareg opgemerk en aangedui die voertuig moet aftrek. Die voertuig se bestuurder het egter geweier om van die pad af te trek en die insittendes het eerder op die polisie losgebrand.” Volgens Minnaar het die polisie teruggeskiet en een van die verdagtes is in die regterskouer en bolyf gewond. “Ons het later vasgestel die voertuig is vroeër in die Jeppe-area gesteel,” het hy gesê. Daar is beslag gelê op ŉ ongelisensieerde AK47-aanvalsgeweer, ŉ Uzi-semi-outomatiese masjiengeweer en ŉ Star-pistool. Die drie verdagtes is in hegtenis geneem en aanklagte van diefstal en die onwettige besit van vuurwapens sal teen hulle aanhangig gemaak word. Die gewonde verdagte is tans onder polisiebewaking in die hospitaal, het Minnaar gesê.